Մայիսի 1-3-ը YouGov կազմակերպության կողմից իրականացրած հարցախույզերը վկայում են, որ բրիտանական խորհրդարանի ստորին` Համայնքների պալատում ներկայացված լինելու իրական հնարավորություն ունի հինգ կուսակցություն: Վերջինների շարքում ընտրողների ամենամեծ համակրանքը վայելում են կառավարող պահպանողականները` վարչապետ Դևիդ Քեմերոնի գլխավորությամբ. նրանց օգտին պատրաստ է քվեարկել բրիտանացիների 34%-ը: Պահպանողականներին քիչ են զիջում Էդ Միլիբենդի գլխավորած Լեյբորիստները, նրանց աջակցում է հարցվածների 33%-ը: Երրորդ տեղում բավականին երիտասարդ քաղաքական մի ուժ է` Միացյալ Թագավորության անկախության կուսակցությունը` Նիգել Ֆարաջի առաջնորդությամբ, վերջինիս աջակցում է ընտրողների 12%-ը, չորրորդ տեղում` քվեների շուրջ 9%-ով Նիք Քլեգի գլխավորած լիբերալ-դեմոկրատներն են, հինգերորդ տեղում Կանաչներն են` քվեների շուրջ 5%-ով: Հարցվածների 7 տոկոսի ձայները բաշխվել են մյուս կուսակցությունների միջև, որոնց թվում են հյուսիսիռլանդական Շին Ֆեյնը, Ժողովրդավարական յունիոնիստական կուսակցությունը, Սոցիալ-դեմոկրատական և լեյբորիստական կուսակցությունը, Ուելսից` Փլեյդ Քիմրուն, Շոտլանդական ազգայնական կուսակցությունը և այլն: